Nyoe kheueh tutoe-tutoe haba nyang geupeugah lé Agur bin Yake nibak Masa: "Ulôn hék that, ya Allah, ulôn hék that! Habéh kheueh teunaga ulôn!
2 Ulôn nyoe bangai lagée beulatang; hana peungeurtian.
3 Hántom na ulôn meurunoe hikeumat, dan meubacut pih hana lôn teupeue keuhai Allah.
4 Manusia toh kheueh nyang ka lheueh geu-ék tron u syeuruga? Peu kheueh ka lheueh jireugam angén lam peleuet jaroe jihnyan, dan jibungkoih ié lam bajée jihnyan, atawa jipeuteutab bataih-bataih donya? Soe kheueh jihnyan, soe teuma aneuëk jihnyan? Pasti Droeneueh neuteupeue!
5 Allah geupeutrok ban janji Gobnyan. Dan Gobnyan lagée peurisai keu banmandum nyang teuka meulindong ubak Gobnyan.
6 Meunyoe gata tatamah peue nyang geupeugah, Gobnyan teuma geuteugah gata dan keujok bukeuti bahwa gata sulet."
7 "Ya Allah, ulôn lakée sigohlom ulôn maté, neubri kheueh keu ulôn dua hai nyoe.
8 Bék sampoe ulôn peugah haba nyang jeuhet dan duseuta, dan bék neupeubiyeu ulôn gasien atawa kaya. Neubri kheueh keu ulôn teuma peue nyang ulôn peureulée.
9 Sabab, meunyoe ulôn ka kaya, mungken ulôn teuma lôn peugah bahwa ulôn hana peureulée keu Droeneueh. Dan meunyoe ulôn gasien, mungken ulôn ceumeucue sampoe nan Droeneueh nyang mulia hase teupeukuto."
10 Bék peusuna sidroe namiet keu teungku jih, teuma gata jipeusumpah dan jianggab gata salah.
11 Na ureuëng nyang ji peusumpah ureuëng syiek jih dan hana jihareuga keu ma jih.
12 Na ureuëng nyang jianggab droe jih suci padahai jih nyan kutoe lumpah na.
13 Na ureuëng meurasa droe jih jroh lumpah na -- dan hana tanggong gét jih!
14 Na ureuëng jimita hareukat seucara keujam; deungon muka nyang meuhöb dan jipaksa ureuëng gasien ngon ureuëng leumoh mangat jibri hareuta jihnyan keu awaknyan.
15 Lintah darat na dua droe aneuëk; ban dua jih jiboh nan "Keu ulôn!" Na peuet hai nyang hántom na puih:
16 Donya ureuëng maté, ureuëng inong nyang hántom peulahé aneuëk, tanoh nyang tho kréng nyang hawa keu ié ujeuen, dan apui nyang jimeulieh sira jimeuéue keudeh keunoe.
17 Ureuëng nyang ceubéb ayah droe jih dan ma jih nyang ka tuha, ureuëng nyang lagée nyan patot that teugeulawa uluwa mangat matajih jicatuék lé cicém gagak dan manyét jih jipajoh lé cicém rajawali.
18 Na peuet hai nyang paleng payah nibak ulôn keumeuhase teupeuphom:
19 cicém rajawali nyang jipo di manyang, uleue nyang jimeuéue di ateueh batée kareung, kapai nyang meulayeue di teungoh laôt, dan sijudo aneuëk muda ngon aneuëk dara nyang teungoh meucinta.
20 Nyoe kheueh siasat sidroe ureuëng inong nyang hana seutia keu lakoe jih: Óh ka lheueh jimeumukah, jimakheun dan laju jilab babah jihnyan, óh lheuehnyan jipeugah, "Ulôn hana lôn peubuet sapeue!"
21 Na peuet hai nyang payah teuteurimong bansigom donya:
22 Sidroe namiet nyang jeuet keuraja, sidroe ureuëng bangai nyang meuteumé peue mantong nyang jilakée,
23 sidroe ureuëng inong nyang meuteumé meukawen padahai inong nyan hana jigalak lé ureuëng laén, sidroe namiet ureuëng inong nyang meuhase jireubot keududuekan pocut jih.
24 Di ateueh bumoenyoe na peuet macam beulatang ubit teuma carông that-that, na kheueh:
25 Sidom, beulatang nyang hana teuga, teuma jiteupeu keubah peunajoh jih óh watée musém khueng teuka.
26 Peulandok, beulatang nyang leumoh, teuma jiteupeu peugét uempueng di ateueh bukét batée.
27 Daruet, beulatang nyang hana meuraja, teuma jiteupeu doeng meubaréh meuato banja.
28 Cicak, beulatang nyang hase teudrob deungon jaroe, teuma beulatang nyan na meuteumé di meuligoe raja.
29 Na teuma peuet hai nyang lumpah meukeunong meunyoe teungieng cara jihjak, na kheueh:
30 Singa, beulatang nyang paleng teuga lamkawan banmandum beulatang dan hana yo ubak peue mantong;
31 kaméng agam, manok agam nyang watée jijak ulée teudong, dan jeuet keuraja dikeue rakyat jih.
32 Meunyoe lé sabab bangai gata deungon sombong gata reuncana buet-buet nyang jeuhet, awaih!
33 Sabab, meunyoe gata tawot ié susu, nyang gata peuhase na kheueh meunteuga. Meunyoe gata taseukok idong ureuëng laén, laju jiteubiet darah. Meunyoe gata tapeuteuka beungéh, gata jitamong lam meudakwa.
Wordproject® is a registered name of the International Biblical Association, a non-profit organization registered in Macau, China.